**Musiikkipainotteinen luokka**

Ensimmäinen musiikkipainotteinen luokka aloittaa toimintansa Nurmon yläasteella lukuvuonna 22-23.

Musiikkipainotteiseen opetukseen osallistuvalla musiikkia on kaksi tuntia viikossa 7.- 8. luokalla ja myös 9. luokalla. Musiikkipainotteiseen opetukseen osallistuvalla 8. ja 9. luokkien musiikkitunnit otetaan valinnaisainetunneista.

Musiikkipainotteisella luokalla lauletaan, soitetaan ja tutustutaan musiikkiin monipuolisesti. Oppilas syventää monipuolisesti eri bändisoittimien soittotaitoja (kitara, ukulele, basso, rummut, kosketinsoittimet) ja saa taitoja oikeaoppiseen äänenkäyttöön. Musiikkipainotteisella luokalla harjoitellaan niin toimimista bändin laulusolistina kuin kuorolauluakin. Tavoitteena on, että ryhmä pystyy laulamaan myös moniäänisesti. Musiikkipainotteisella luokalla valmistellaan konserttiohjelmaa koulun yhteisiin tilaisuuksiin ja mahdollisesti myös musiikkipainotteisten luokkien omiin konsertteihin. Saman henkisten luokkakavereiden kanssa musisoiminen, yhdessä tekemisen riemu, vastuunkantaminen omasta osuudesta ja esiintymistaitojen harjoitteleminen ovat myös musiikkipainotusluokkien tavoitteiden keskiössä.

Jokainen musiikkipainotteisen luokan oppilas saa mahdollisuuden osallistua vapaa-ajallaan nuorisokuoro-showryhmä-bändi Lurituksen toimintaan maksamalla kansalaisopiston kurssimaksun.

**Hakeminen musiikkipainotteiseen opetukseen**

Haku musiikkipainotteiselle luokalle tapahtuu yläkouluhaun yhteydessä tammikuussa. Sähköinen haku aukeaa tammikuussa ja päättyy 30.1. Sähköinen linkki tulee koulun kotisivuille. Koulun kotisivuilla on vastauspohja, jonka toivomme kaikkien musiikkipainotteiselle luokalle hakevien täyttävän. Oppilas kertoo, onko hän mahdollisesti harrastanut musiikkia aikaisemmin sekä kertoo, mitä toiveita ja tavoitteita hänellä on musiikkipainotteisen luokan suhteen.

*HUOM: Hyllykallion mupa-luokalla opiskelleet täyttävät ainoastaan sähköisen hakulomakkeen ja ovat sitä kautta oikeutettuja Nurmon yläasteen musiikkipainotteisen luokan opiskelijoiksi.*

Musiikkipainotteiselle luokalle haluavat antavat musisointinäytteen Nurmon yläasteen musiikinopettajalle 16.2. -17.2. Kaikille Nurmon yläasteen musiikkipainotteiselle luokalle pyrkineille ilmoitetaan valinnan tulos sähköpostitse 20.3. mennessä.Minkäänlaista teoriakoetta ei musiikkipainotteiselle luokalle haluaville ole. Musisointinäytteessä musiikinopettaja musisoi oppilaan mukana ja juttelee nuoren kanssa tämän toiveista ja unelmista musiikkipainotteisen luokan suhteen.

Laulettavan kappaleen hakija valitsee oheisesta listasta. Laulu lauletaan ilman säestystä siltä korkeudelta, joka hakijalle tuntuu omimmalta. Hakija soittaa soittonäytteet niillä soittimilla, joita hän osaa soittaa. Soitettavat kappaleet hakija saa valita itse. Luokalle voidaan ottaa maksimissaan 25 oppilasta. Valinnan tekee asiantuntijaryhmä.

Laulunäytteen lauluvaihtoehdot:

Minun ystäväni on kuin villasukka (ensimmäinen säkeistö ja kertosäe)

Taivas on sininen ja valkoinen (suom. kansanlaulu, ensimmäinen säkeistö)

Maailman toisella puolen (Haloo Helsinki, ensimmäinen säkeistö ja kertosäe)

Mökkitie (ensimmäinen säkeistö ja kertosäe)

Maamme-laulu (ensimmäinen säkeistö)

Pikkuveli (PMMP, 1. säkeistö ja kertosäe)